b'\n_START_ARTICLE_\nAC Milan\n_START_SECTION_\nHistoria\n_START_PARAGRAPH_\nMilanin perusti vuonna 1899 britti Alfred Edwards nimell\xc3\xa4 Milan Cricket and Football Club. Perinteit\xc3\xa4 kunnioittaakseen seura on pit\xc3\xa4nyt nimess\xc3\xa4\xc3\xa4n englanninkielisen Milanin italiankielisen Milanon sijaan, lukuun ottamatta fasistien valta-aikaa, jolloin ei sallittu vieraskielisi\xc3\xa4 nimi\xc3\xa4._NEWLINE_Joukkue voitti ensimm\xc3\xa4isen mestaruutensa 1901. Vuonna 1908 joukko joukkueen johtoportaaseen tyytym\xc3\xa4tt\xc3\xb6mi\xc3\xa4 j\xc3\xa4seni\xc3\xa4 perusti kilpailevan seuran Internazionalen._NEWLINE_Milan j\xc3\xa4i t\xc3\xa4m\xc3\xa4n j\xc3\xa4lkeen pitkiksi ajoiksi Interin varjoon. Uudelle stadionille, San Sirolle joukkue muutti vuonna 1926. _NEWLINE_Vuonna 1949 Milaniin v\xc3\xa4rv\xc3\xa4ttiin ruotsalaistrio Gunnar Gren, Gunnar Nordahl ja Nils Liedholm. Kyseiset hy\xc3\xb6kk\xc3\xa4\xc3\xa4j\xc3\xa4t olivat johdattaneet Ruotsin olympiakultaan vuonna 1948 ja Italiassa heid\xc3\xa4t opittiin tuntemaan yhteisnimell\xc3\xa4 \xe2\x80\x9dGre-No-Li\xe2\x80\x9d. J\xc3\xa4lki oli murskaavaa my\xc3\xb6s Italiassa ja 1950-luvusta muodostui Milanin ensimm\xc3\xa4inen kultainen vuosikymmen joukkueen voittaessa scudetton viidesti. Lis\xc3\xa4ksi Gunnar Nordahl voitti nelj\xc3\xa4 kertaa maalikuninkuuden.   _NEWLINE_My\xc3\xb6s 1960-luvulla tuli menestyst\xc3\xa4 ja joukkue voitti Euroopan cupin vuonna 1963, ensimm\xc3\xa4isen\xc3\xa4 italialaisseurana. Aikakauden t\xc3\xa4htiin kuuluivat muun muassa keskushy\xc3\xb6kk\xc3\xa4\xc3\xa4j\xc3\xa4 Gianni Rivera, sek\xc3\xa4 keskikent\xc3\xa4n Giovanni Trapattoni. Vuonna 1969 joukkue voitti Euroopan cupin toistamiseen, kun Ajax kaatui loppuottelussa selv\xc3\xa4sti 4\xe2\x80\x931._NEWLINE_1970-luvulla seuran menestys alkoi ehty\xc3\xa4. Vuonna 1980 Milan pudotettiin Serie B:hen lahjuksien vuoksi. Joukkue nousi seuraavaksi kaudeksi takaisin p\xc3\xa4\xc3\xa4sarjaan, mutta putosi sarjaporrasta alemmas omin avuin heti uudestaan. Lis\xc3\xa4ksi joukkue k\xc3\xa4rsi suurista talousongelmista._NEWLINE_Silvio Berlusconi otti konkurssikyps\xc3\xa4n joukkueen omistukseensa vuonna 1986 ja h\xc3\xa4n hankki joukkueeseen v\xc3\xa4litt\xc3\xb6m\xc3\xa4sti alankomaalaiset Ruud Gullitin, Marco van Bastenin ja Frank Rijkaardin. Heid\xc3\xa4n johdollaan Milan nousi j\xc3\xa4lleen suurmenestykseen samalla kun puolustusta johtivat omat kasvatit Paolo Maldini ja Franco Baresi. Arrigo Sacchin valmentama joukkue voitti liigamestaruuden vuonna 1988, sek\xc3\xa4 Euroopan cupin kahtena seuraavana vuonna. Joukkueen valmentajana Sacchia seurasi Fabio Capello. Menestys vain parani ja Milan voitti kolme per\xc3\xa4kk\xc3\xa4ist\xc3\xa4 scudettoa vuosina 1993\xe2\x80\x931995. Joukkue selviytyi my\xc3\xb6s kolmesti per\xc3\xa4kk\xc3\xa4in Mestarien liigan loppuotteluun, joista ikimuistoisin on vuoden 1994 finaali Ateenassa, jossa Milan voitti ennakkosuosikki Barcelonan 4\xe2\x80\x930. Milanin rahank\xc3\xa4ytt\xc3\xb6 aiheutti pahennusta ja v\xc3\xa4lill\xc3\xa4 n\xc3\xa4ytti jopa silt\xc3\xa4, ett\xc3\xa4 ainoa syy uusien t\xc3\xa4htien hankkimiseen oli se, etteiv\xc3\xa4t n\xc3\xa4m\xc3\xa4 p\xc3\xa4\xc3\xa4tyisi vastustajien riveihin._NEWLINE_Vuosituhannen lopulla omistaja Silvio Berlusconi alkoi panostaa yh\xc3\xa4 enemm\xc3\xa4n poliittiseen uraansa ja nousi lopulta p\xc3\xa4\xc3\xa4ministeriksi. Samalla Milanin ylivoima alkoi huveta._NEWLINE_2000-luvun alussa joukkue koki useita valmentajanvaihdoksia ja lopulta p\xc3\xa4\xc3\xa4valmentajaksi tuli entinen huippupelaaja Carlo Ancelotti. H\xc3\xa4nen johdollaan joukkue voitti Mestarien liigan vuonna 2003 kaataen Juventuksen Manchesterissa Englannissa pelatussa loppuottelussa ja liigamestaruuden vuonna 2004. Vuonna 2005 joukkue selviytyi j\xc3\xa4lleen Mestarien liigan finaaliin Istanbuliin Liverpoolia vastaan. Kapteeni Paolo Maldini vei Milanin johtoon ensimm\xc3\xa4isell\xc3\xa4 minuutilla, ja Hernan Crespo viimeisteli my\xc3\xb6hemmin kaksi maalia vieden Milanin tauolle 3-0 johdossa. Liverpool onnistui kuitenkin tulemaan tasoihin ja voitti ottelun lopulta rangaistuspotkukilpailulla. Vuonna 2006 Milan p\xc3\xa4\xc3\xa4si Uefan Mestarien liigassa v\xc3\xa4lieriin asti ja putosi Barcelonaa vastaan yhteismaalein 0\xe2\x80\x931. Saman vuoden kes\xc3\xa4ll\xc3\xa4 seura oli yksi syytetyist\xc3\xa4 Italian sopupeliskandaalissa, jonka seurauksena Milan tuomittiin pistev\xc3\xa4hennyksiin sek\xc3\xa4 menett\xc3\xa4m\xc3\xa4\xc3\xa4n paikkansa seuraavan kauden Mestarien liigassa. Seuran j\xc3\xa4tt\xc3\xa4m\xc3\xa4 valitus meni kuitenkin l\xc3\xa4pi ja sen tuomiot lieveniv\xc3\xa4t, joten Milan sai pelata Mestarien liigassa seuraavalla kaudella, voittaen lopulta kyseisen kilpailun. Serie A -kauden seura joutui aloittamaan \xe2\x80\x938 pisteest\xc3\xa4._NEWLINE_Kausi 2006\xe2\x80\x932007 alkoi Milanilta nihke\xc3\xa4sti. Joukkuetta vaivasivat varsinkin ongelmat hy\xc3\xb6kk\xc3\xa4yksess\xc3\xa4, joita tuli vuoden 2007 alussa helpottamaan Real Madridista hankittu MM-kilpailujen 2002 maalikuningas, brasilialainen hy\xc3\xb6kk\xc3\xa4\xc3\xa4j\xc3\xa4 Ronaldo. Joukkue paransi otteitaan mit\xc3\xa4 pidemm\xc3\xa4lle kausi eteni ja varsinkin brasilialainen Kak\xc3\xa1 oli erinomainen. Lopulta joukkue voitti Mestarien liigan kaatamalla loppuottelussa Liverpoolin maalein 2\xe2\x80\x931, Filippo Inzaghin viimeistelless\xc3\xa4 Milanin molemmat maalit. Serie A:ssa joukkue sijoittui lopulta nelj\xc3\xa4nneksi, arkkivihollisen Interin viedess\xc3\xa4 mestaruuden. Kausi 2007\xe2\x80\x932008 oli joukkueelle pettymys; se ylsi Serie A:ssa viidenneksi ja Mestareiden liigassa kuudentoista parhaan joukkoon._NEWLINE_Kes\xc3\xa4ll\xc3\xa4 2010 Milan nimesi uudeksi p\xc3\xa4\xc3\xa4valmentajakseen kauden seuran per\xc3\xa4simess\xc3\xa4 olleen Leonardo Ara\xc3\xbajon tilalle Italialaisen Massimiliano Allegrin. H\xc3\xa4n johdatti avauskaudellaan joukkueen 18. kertaa Scudetton voittoon._NEWLINE_Seuraavilla kausilla Milan ei voittanut mit\xc3\xa4\xc3\xa4n, kun se sijoittui kaudella 2011\xe2\x80\x932012 sijalle 2 ja kaudella 2012\xe2\x80\x932013 kolmanneksi. Mestarien liigassa joukkue eteni parhaimmillaan puoliv\xc3\xa4lieriin kaudella 2011\xe2\x80\x932012. Tammikuussa 2014 Allegri sai potkut surkean alkukauden johdosta. Joukkue oli tammikuuhun menness\xc3\xa4 j\xc3\xa4\xc3\xa4nyt sarjak\xc3\xa4rki Juventuksesta 30 pisteen p\xc3\xa4\xc3\xa4h\xc3\xa4n ja vasta sijalla 11. H\xc3\xa4nen tilalleen tuli seuralegenda Clarence Seedorf. Kes\xc3\xa4kuussa Seedorf kuitenkin erotettiin h\xc3\xa4nen ehtiess\xc3\xa4 olla Milanin valmentajana vain 5 kuukautta. H\xc3\xa4net korvattiin toisella seuralegenda Filippo Inzaghilla, joka oli aiemmin valmentanut seuran juniorijoukkueita._NEWLINE_AC Milan -nimell\xc3\xa4 on voitettu my\xc3\xb6s j\xc3\xa4\xc3\xa4kiekon Italian-mestaruus vuonna 1994._NEWLINE_Seuran uudeksi valmentajaksi palkattiin kes\xc3\xa4kuussa 2016 kaksivuotisella sopimuksella Vincenzo Montella, jonka palkaksi ilmoitettiin 2,3 miljoonaa euroa._NEWLINE_Montella sai potkut marraskuussa 2017, jolloin p\xc3\xa4\xc3\xa4valmentajaksi nousi juniorijoukkuetta valmentanut entinen pelaaja Gennaro Gattuso.'